CELEX: 32021D1145
Language: sl
Date: 2021-06-30 00:00:00
Title: Izvedbeni sklep Komisije (EU) 2021/1145 z dne 30. junija 2021 o uporabi Direktive 2009/103/ES Evropskega parlamenta in Sveta v zvezi s preverjanji zavarovanja civilne odgovornosti pri uporabi motornih vozil, ki se običajno nahajajo v Črni gori in Združenem kraljestvu (besedilo velja za EGP)

13.7.2021   
               
               
                  SL
               
               
                  Uradni list Evropske unije
               
               
                  L 247/100
               
            
         IZVEDBENI SKLEP KOMISIJE (EU) 2021/1145
         z dne 30. junija 2021
         o uporabi Direktive 2009/103/ES Evropskega parlamenta in Sveta v zvezi s preverjanji zavarovanja civilne odgovornosti pri uporabi motornih vozil, ki se običajno nahajajo v Črni gori in Združenem kraljestvu
         (besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive 2009/103/ES Evropskega parlamenta in Sveta z dne 16. septembra 2009 o zavarovanju civilne odgovornosti pri uporabi motornih vozil in o izvajanju obveznosti zavarovanja takšne odgovornosti (1) ter zlasti točke (b) člena 2 v povezavi s členom 8(2) Direktive,
         ob upoštevanju naslednjega:
         
                     (1)
                  
                  
                     V skladu z drugim pododstavkom člena 8(1) Direktive 2009/103/ES je treba vozila, ki se običajno nahajajo v tretji državi, v zvezi z veljavno zeleno karto ali potrdilom o obmejnem zavarovanju pri uporabi takšnih vozil obravnavati kot vozila, ki se običajno nahajajo v Uniji, če nacionalni biroji vseh držav članic vsak posamično, v skladu z določbami svoje nacionalne zakonodaje o obveznem zavarovanju, jamčijo za poravnavo odškodninskih zahtevkov v primeru nesreč, ki jih na njihovem ozemlju povzročijo taka vozila.
                  
               
                     (2)
                  
                  
                     Člen 2 Direktive 2009/103/ES določa, da je uporaba člena 8 navedene direktive za vozila, ki se običajno nahajajo v tretji državi, pogojena s sklenitvijo sporazuma med nacionalnimi zavarovalnimi biroji držav članic in nacionalnimi zavarovalnimi biroji take tretje države. Da se lahko člen 8 navedene direktive uporablja za taka vozila, bi morala Komisija določiti datum uporabe te določbe za ta vozila ter vrste vozil, za katere se ta določba uporablja, potem ko v tesnem sodelovanju z državami članicami ugotovi, da je bil tak sporazum sklenjen.
                  
               
                     (3)
                  
                  
                     Nacionalni zavarovalni biroji držav članic Evropskega gospodarskega prostora in drugih pridruženih držav so 30. maja 2002 sklenili sporazum, na podlagi katerega je zagotovljena poravnava odškodninskih zahtevkov v primeru nesreč, ki se zgodijo na njihovih ozemljih in jih povzročijo vozila, ki se običajno nahajajo na ozemlju drugih strank sporazuma, ne glede na to, ali so taka vozila zavarovana (v nadaljnjem besedilu: sporazum).
                  
               
                     (4)
                  
                  
                     Nacionalni zavarovalni biroji držav članic ter Andore, Bosne in Hercegovine, Islandije, Lihtenštajna, Norveške, Srbije, Švice in Združenega kraljestva so 6. januarja 2021 podpisali dopolnilo k sporazumu, s katerim je bil sporazum spremenjen tako, da vključuje nacionalni zavarovalni biro Črne gore. Dopolnilo določa praktične rešitve za odpravo preverjanj zavarovanja pri vozilih, ki izvirajo z ozemlja Črne gore in so predmet sporazuma.
                  
               
                     (5)
                  
                  
                     Nacionalni zavarovalni biro Združenega kraljestva je bil podpisnik sporazuma z dne 30. maja 2002. Izstop Združenega kraljestva Velika Britanija in Severna Irska iz Evropske unije ni spremenil položaja v zvezi z obveznostmi njegovega nacionalnega zavarovalnega biroja do drugih zadevnih nacionalnih zavarovalnih birojev.
                  
               
                     (6)
                  
                  
                     Zato so izpolnjeni vsi pogoji za odpravo preverjanja zavarovanja civilne odgovornosti pri uporabi motornih vozil v skladu z Direktivo 2009/103/ES v primeru vozil, ki se običajno nahajajo v Črni gori in Združenem kraljestvu –
                  
               SPREJELA NASLEDNJI SKLEP:
         
            Člen 1
            Države članice se od 2. avgusta 2021 ob vstopu v Unijo vzdržijo preverjanja zavarovanja civilne odgovornosti pri vseh vrstah vozil, ki se običajno nahajajo v Črni gori, z izjemo vojaških vozil, registriranih v tej državi.
         
         
            Člen 2
            Države članice se od 2. avgusta 2021 ob vstopu v Unijo vzdržijo preverjanja zavarovanja civilne odgovornosti pri vseh vrstah vozil, ki se običajno nahajajo v Združenem kraljestvu, z izjemo vojaških vozil, registriranih v tej državi.
         
         
            Člen 3
            Države članice takoj obvestijo Komisijo o ukrepih, ki so jih sprejele za uporabo tega sklepa.
         
         
            Člen 4
            Ta sklep začne veljati dvajseti dan po objavi v Uradnem listu Evropske unije.
         
         
            V Bruslju, 30. junija 2021
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 263, 7.10.2009, str. 11.